b'\n_START_ARTICLE_\nLiv Thorsen\n_START_SECTION_\nTeaterkarriere\n_START_PARAGRAPH_\nThorsen scenedebuterte p\xc3\xa5 Det norske teatret i 1959, med tittelrollen i Lars Bergs Maria. Samme h\xc3\xb8st ble hun elev ved Nationaltheatret, hvor hun fikk engasjement i 1960. Her utmerket hun seg i en rekke ungpikeroller, blant annet Hedvig i Vildanden (Bilde), Kaja i Byggmester Solness og Laura i Glassmenasjeriet. Fra 1969 var hun med i teatrets opps\xc3\xb8kende virksomhet, som kulminerte i gruppearbeidene Svartkatten og Pendlerne i 1971-74. Hun var ogs\xc3\xa5 en av st\xc3\xb8ttespillerne i etableringen av Torshovteatret. _NEWLINE_Thorsen medvirket i rundt 100 oppsetninger p\xc3\xa5 Nationaltheatret. Blant de nyere kan nevnes Don Juan (1990), Pygmalion (1992), Onkel Vanja (1994) og Stort og sm\xc3\xa5tt (1998) \xe2\x80\x93 hennes siste opptreden ved teatret.\n_START_SECTION_\nFilm og TV\n_START_PARAGRAPH_\nHun filmdebuterte 1958 i filmen Ut av m\xc3\xb8rket og har senere mindre og st\xc3\xb8rre roller i filmer som Anja Breiens Voldtekt (1971), S\xc3\xb8nner av Norge kj\xc3\xb8per bil (1962), Alle tiders kupp (1964), Karjolsteinen (1977) og For dagene er onde (1991)._NEWLINE_P\xc3\xa5 TV har hun blant annet medvirket i Fjernsynsteatrets To akter for fem kvinner (1976), og i krim-serier som SK 917 har nettopp landet (1984) og D\xc3\xb8delig kjemi (1992). Mest kjent er hun nok fra rollen som Elna i komiserien Mot i br\xc3\xb8stet, som gikk sin seiersgang over store deler av 90-tallet p\xc3\xa5 TV 2. Hun hadde aldri noen fast rolle der, men hadde flerfoldige gjesteopptredener som moren til Nils i alle de \xc3\xa5rene serien gikk._NEWLINE_Liv Thorsen blir ofte forvekslet med sin navnes\xc3\xb8ster Liv Borg Thorsen (f\xc3\xb8dt 1923), som ogs\xc3\xa5 er skuespiller og instrukt\xc3\xb8r.'